哭都城火
作者：洪咨夔
朝代：宋

paragraphs: 九月丙戌夜未中，祝融漲焰通天紅。
曾樓傑觀舞燧象，綺峰繡陌奔燭龍。
始從李博士橋起，三面分風十五里。
崩摧洶洶海潮翻，填咽紛紛釜魚死。
開禧回祿前未聞，今更五分多二分。
大塗小撤噤不講，拱手坐視連宵焚。
殿前將軍猛如虎，救得汾陽令公府。
祖宗神靈飛上天，痛哉九廟成焦土。